2001D0405 — SK — 20.05.2005 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B ROZHODNUTIE KOMISIE zo 4. mája 2001, ktorým sa ustanovujú ekologické kritériá na udelenie environmentálnej značky spoločenstva výrobkom z tissue papiera (oznámené pod číslom dokumentu C(2001) 1175) (2001/405/ES) (Ú. v. ES L 142, 29.5.2001, p.10)

Zmenené a doplnené:









▼B

ROZHODNUTIE KOMISIE

zo 4. mája 2001,

ktorým sa ustanovujú ekologické kritériá na udelenie environmentálnej značky spoločenstva výrobkom z tissue papiera

(oznámené pod číslom dokumentu C(2001) 1175)

(2001/405/ES)







KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie (ES) č. 1980/2000 Európskeho parlamentu a Rady zo 17. júla 2000 ( 1 ) o zrevidovanom systéme udeľovania environmentálnej značky spoločenstva a najmä na jeho články 3, 4 a 6, keďže: (1) článok 3 nariadenia (ES) č. 1980/2000 ustanovuje, že environmentálnu značku je možné udeliť výrobku s vlastnosťami, ktoré umožňujú, aby výrobok významne prispel k zlepšeniam v súvislosti s kľúčovými aspektmi životného prostredia; (2) článok 4 nariadenia (ES) č. 1980/2000 stanovuje, že sa určia špecifické kritériá environmentálnej značky podľa skupín výrobkov; (3) článok 4 nariadenia (ES) č. 1980/2000 stanovuje, že sa preskúmanie kritérií environmentálnej značky, ako aj hodnotenie a overovania požiadaviek súvisiacich s kritériami uskutoční v dostatočnom predstihu pred ukončením platnosti kritérií určených pre každú skupinu výrobkov a výsledkom bude návrh na predĺženie, zrušenie alebo revíziu; (4) rozhodnutím 98/94/ES ( 2 ) Komisia určila ekologické kritériá pre udelenie environmentálnej značky spoločenstva výrobkom z tissue papiera, ktorých platnosť sa skončí 31. decembra 2001 podľa článku 3 tohto rozhodnutia, ktoré je pozmenené rozhodnutím 2000/413/ES ( 3 ); (5) je vhodné revidovať definíciu skupiny výrobkov a ekologických kritérií, ktoré boli určené rozhodnutím 98/94/ES tak, aby odrážali vývoj na trhu; (6) je vhodné prijať nové rozhodnutie Komisie, určujúce špecifické ekologické kritériá pre túto skupinu výrobkov, ktoré bude platné päť rokov; (7) je vhodné, aby na určité obdobie, nie dlhšie ako 12 mesiacov, boli súčasne v platnosti aj nové kritériá určené týmto rozhodnutím, ako aj kritériá predtým určené rozhodnutím 98/94 ES, aby sa tak poskytol dostatočný čas spoločnostiam, ktorých výrobkom bola udelená environmentálna značka pred prijatím tohto nového rozhodnutia, na prispôsobenie týchto výrobkov novým kritériám; (8) opatrenia uvedené v tomto rozhodnutí sa vypracovali a prijali podľa postupov na stanovenie kritérií pre environmentálne značky, ako boli určené v článku 6 nariadenia (ES) č. 1980/2000; (9) opatrenia uvedené v tomto rozhodnutí sú v súlade so stanoviskom výboru vytvoreného podľa článku 17 nariadenia (ES) č. 1980/2000, keďže: PRIJALA TOTO ROZHODNUTIE:







Článok 1

Skupina výrobkov z tissue papiera (ďalej „skupina výrobkov“) znamená:

Hárky alebo kotúče tissue papiera vhodného na použitie pri osobnej hygiene, na absorpciu tekutín a/alebo čistenie znečistených povrchov. Výrobok z tissue papiera obvykle obsahuje krepový alebo reliéfny papier v jednej alebo vo viacerých vrstvách. Obsah vlákniny vo výrobku musí byť minimálne 90 %. Z tejto skupiny výrobkov sú vylúčené výrobky z tvrdenej vrstvenej vlákniny a vlhké obrúsky.

Článok 2

Environmentálne správanie skupiny výrobkov, ako je definovaná v článku 1, sa bude hodnotiť vo vzťahu k špecifickým ekologickým kritériám určeným v prílohe.

▼M1

Článok 3

Ekologické kritériá pre skupinu výrobkov „výrobky z tissue papiera“, ako aj s nimi súvisiace požiadavky na posudzovanie a overovanie sú platné do 4. mája 2007.

▼B

Článok 4

Na administratívne účely sa tejto skupine výrobkov prideľuje číselný kód 004.

Článok 5

Toto rozhodnutie je adresované členským štátom.









PRÍLOHA

RÁMEC

Aby sa výrobok definovaný v článku 1 kvalifikoval na environmentálnu značku, musí splniť kritériá tejto prílohy, a to prostredníctvom skúšok uskutočnených na základe žiadosti, ako to určujú kritéria v technickej prílohe. Ak je to primerané a vhodné, môžu sa použiť iné metódy, ak ich rovnocennosť akceptuje príslušný orgán posudzujúci žiadosť (napríklad, ak je rovnocennosť určená kalibračnou krivkou na 95 % hodnoty). Ak sa nevyžadujú žiadne skúšky, alebo sa uvádzajú iba na účely overovania alebo monitorovania, príslušné orgány by sa mali primerane spoľahnúť na vyhlásenia a dokumentáciu poskytnutú žiadateľom a/alebo na nezávislé previerky.

Príslušným orgánom sa odporúča, aby pri posudzovaní žiadostí a sledovaní zhody s kritériami uvedenými v tejto prílohe zohľadnili vykonávanie uznaných systémov environmentálneho manažérstva, akými sú EMAS alebo ISO 14001. (Poznámka: Nevyžaduje sa vykonávanie týchto manažérskych systémov.)

Tieto kritéria sa zameriavajú predovšetkým na podporu:

— zníženia vypúšťania jedovatých alebo inak znečisťujúcich látok do vôd,

— zníženia poškodenia životného prostredia alebo rizík súvisiacich s premenou alebo využívaním energie (globálne otepľovanie, acidifikácia, vyčerpanie neobnoviteľných zdrojov) prostredníctvom znižovania spotreby energie a s tým súvisiacimi emisiami do ovzdušia,

— záväzku pre potrebu uplatňovať princípy správneho hospodárenia, aby sa chránili lesy,

— zníženia rizík pre zdravie ľudí, poškodenia životného prostredia alebo rizík súvisiacich s použitím nebezpečných chemikálií,

— minimalizovania a efektívneho využívania odpadov.

Kritériá sú stanovené na úrovniach, ktoré podporujú označovanie tissue papiera vyrobeného s malým vplyvom na životné prostredie.

EKOLOGICKÉ KRITÉRIÁ

1. EMISIE DO VODY A OVZDUŠIA

i) Hodnoty plnenia, ktoré sa týkajú ukazovateľov COD, AOX, CO2, fosílny a SO2, budú vyjadrené ako záťažové body vo vzťahu k referenčnej hodnote (uvádza sa ako koeficient pri každom ukazovateli). Celkové emisie do vody a ovzdušia, ktoré súvisia s výrobou papiera, sa vypočítajú ako súčet emisií zo štádia výroby buničiny a zo štádia výroby tissue papiera.



Tabuľka 1 Koeficienty a maximálne hodnoty ukazovateľov emisií Koeficienty (C) kg/ADT (1) tissue Maximum (M) kg/ADT (1) tissue 1. Organické látky do vody, COD C1 = 15 M1 = 40 2. Organické chlór obsahujúce látky, AOX C2 = 0,2 M2 = 0,5 3. Oxid uhličitý, CO2, fosílny C3 = 1 500 M3 = 3 750 4. Oxidy síry, ako S C4 = 1,0 M4 = 2,5 (1) ADT = tona vysušená vzduchom

ii) Záťažové body L sa vypočítajú tak, ako určuje rovnica 1. Skutočná emisia pri každom ukazovateli by sa mala deliť príslušným koeficientom pre tento ukazovateľ. Li = (emisia ukazovateľa i)/Ci (rovnica 1)

iii) Celková suma záťažových bodov sa vypočíta podľa rovnice 2 sčítaním záťažových bodov každého ukazovateľa. P = L1 + L2 + L3 + L4 (rovnica 2)

iv) Ak hociktorá z hraničných hodnôt pri ukazovateľoch COD, AOX, CO2 fosílny a SO2 v prípade niektorého výrobku prekročí hodnoty označené v tabuľke 1 ako maximum, potom sa takýto výrobok nemôže kvalifikovať na environmentálnu značku.

v) Výrobok môže získať environmentálnu značku, iba ak celková suma záťažových bodov (P) neprekročí štyri body.

Množstvo AOX (ako Cl) vypusteného z každého závodu vyrábajúceho buničinu nesmie prekročiť hodnotu 0,50 kg na tonu vzduchom vysušenej buničiny.

Ak sa do konečného výrobku zahŕňajú odrezky, emisie súvisiace s ich výrobou či už priamo v závode, alebo mimo závodu sa musia zahrnúť do výpočtu záťažových bodov.

Údaje o použití vody spotrebovanej na jednu tonu buničiny a papiera vyrobeného vo výrobnom procese buničiny a tissue papiera sa musia hlásiť. (Poznámka: údaje sú potrebné na vyhodnotenie výpočtov t tokov a koncentrácií odpadových vôd).

Zlúčeniny síry: Nie je potrebné započítať emisie súvisiace s výrobou elektriny.

Oxid uhličitý: z fosílnych zdrojov na tonu vyrobeného papiera vrátane emisií z výroby elektriny (či už vyrábanej v závode alebo mimo neho).

2. SPOTREBA ENERGIE

Celková spotreba elektrickej energie súvisiaca s výrobkom z tissue papiera sa vypočíta ako súčet elektriny spotrebovanej v štádiách výroby buničiny a tissue papiera a nesmie prekročiť:

— 11 G Joule (3 000 kWh) elektriny na tonu vyrobeného papiera. — Žiadateľ musí vypočítať hodnotu všetkých elektrických príkonov použitých počas výroby buničiny a tissue papiera vrátane elektriny použitej na odstraňovanie tlačiarenskej černe a ostatných farbiacich komponentov pri výrobe recyklovaného papiera. — Elektrina znamená netto hodnotu elektriny vstupujúcej z energetickej siete a interne vyrobenej elektriny meranej ako elektrická energia. Elektrina použitá na nakladanie s odpadovými vodami a na čistenie vzduchu sa nemusí započítať.

3. VLÁKNINY– TRVALO UDRŽATEĽNÉ LESNÉ HOSPODÁRSTVO

Vláknina môže byť drevná, recyklovaná vláknina ( 4 ) alebo bezdrevná vláknina.

V prípade prvýkrát použitej vlákniny z lesa musia prevádzkovatelia zodpovední za správu zdrojov, z ktorých vláknina pochádza, uplatniť zásady a opatrenia s cieľom zabezpečiť trvalo udržateľné lesné hospodárstvo. Títo prevádzkovatelia a spracovatelia celulózy musia predložiť vyhlásenie a záväzok dodržať zásady správania, ktoré zabezpečia takýto účinok.

V Európe zodpovedajú zásady a uvedené opatrenia najmä tým opatreniam, ktoré sú obsiahnuté v Celoeurópskej prevádzkovej smernici na zabezpečenie trvalo udržateľného lesného hospodárstva, ktoré sa prijali na Lisabonskej konferencii ministrov na ochranu lesov v Európe konanej v dňoch 2. — 4. júna 1998. Mimo Európy tieto zásady zodpovedajú zásadám využívania lesov, ktoré prijala UNCED (Konferencia životného prostredia a rozvoja OSN), ktorá sa konala v júni 1992 v Rio de Janeiro, a ak je to vhodné, aj kritériám alebo zásadám udržateľného lesného hospodárstva, ktoré boli prijaté podľa príslušných medzinárodných a regionálnych iniciatív [ITTO (Medzinárodná organizácie pre tropické pralesy), Montrealský proces, Tarapotoský proces, UNEP/FAO (Environmentálny program OSN/Potravinová a poľnohospodárska organizácia OSN), Iniciatíva suché zóny Afriky].

4. NEBEZPEČNÉ CHEMICKÉ LÁTKY

Bielenie: Chlór ako plyn sa nesmie používať ako bieliace činidlo. Táto požiadavka sa nevzťahuje na chlór ako plyn v súvislosti s výrobou a používaním oxidu chloričitého. (Poznámka: hoci sa táto požiadavka vzťahuje aj na bielenie recyklovanej vlákniny, je prijateľné, ak sa vláknina v jej predošlom cykle použitia bielila pomocou chlórového plynu.)

Odstraňovanie tlačiarenskej černe a ostatných farbiacich komponentov: Nie je prípustné, aby sa do chemikálií použitých pri odstraňovaní tlačiarenskej černe a ostatných farbiacich komponentov používali alkylfenoletoxyláty (APEO) alebo iné deriváty alkylfenolu. Deriváty z alkylfenolu sú definované ako degradované alkyfenoly.

Prídavky na dosiahnutie pevnosti za mokra: Prídavky na dosiahnutie pevnosti za mokra nesmú obsahovať viac ako 1,0 chlórorganických látok vypočítaných v pomere k obsahu za sucha, ktorým je pridelené alebo môže byť pridelené slovné označenie špecifického rizika R45 (môže spôsobiť rakovinu), R46 (môže spôsobiť dedičné genetické poškodenie), R50/53 (veľmi jedovatý pre vodné organizmy, môže spôsobiť dlhodobé nepriaznivé účinky vo vodnej zložke životného prostredia), R60 (môže poškodiť plodnosť) alebo R61 (môže spôsobiť poškodenie nenarodeného dieťaťa) v zmysle smernice Rady 67/548/EHS ( 5 ), naposledy zmenenej smernicou Komisie 2000/33/ES ( 6 ). Príkladmi týchto chlórorganických látok sú epichlórhydrín (ECH), 1,3-dichlór-2-propanol a trimonochlóro-1,2-propándiol (MCPD).

5. ODPADOVÉ HOSPODÁRSTVO

Všetci výrobcovia buničiny, papierových výrobkov a konvertovaných tissue výrobkov musia mať systém nakladania s odpadmi a zvyškovými produktmi, ktoré vznikajú vo výrobnom závode. Taký systém sa musí dokumentovať alebo vysvetliť v žiadosti a musí obsahovať najmenej tieto body:

— postupy separácie a použitia recyklovaných materiálov z toku odpadov,

— postupy na zhodnocovanie materiálov na iné použitia, ako je spaľovanie pre získavanie pary alebo poľnohospodárske využitie,

— postupy na nakladanie s nebezpečnými odpadom ( 7 ).

6. BEZPEČNOSŤ VÝROBKOV

Výrobky z recyklovanej vlákniny alebo zmesí recyklovanej a nepoužitej vlákniny musia splniť tieto hygienické požiadavky:





Formaldehyd 1 mg/dm2 podľa skúšobnej metódy EPA 8315A Glyoxal 1,5 mg/dm2 podľa skúšobnej metódy EPA 8315A PCB 2 mg/kg podľa skúšobnej metódy EPA 8270





Protislizové a antimikrobiálne prostriedky Spomaľovače rastu mikroorganizmov podľa skúšobnej metódy EN 1104 Farbivá a optické zjasňovače Žiadne púšťanie farby podľa skúšobnej metódy EN 646/648 (požaduje sa úroveň 4) Farbivá a tlačiarenské farby Farbivá a tlačiarenské farby používané pri výrobe hodvábneho papiera nesmú obsahovať azo-látky, ktoré sa môžu štiepiť na aromatické amíny uvedené v technickej prílohe v tabuľke 3.

FUNKČNÁ SPÔSOBILOSŤ

Výrobok musí byť funkčne spôsobilý.

INFORMÁCIA PRE SPOTREBITEĽA

Kolónka 2 environmentálnej značky musí obsahovať tento text:

— menšie znečistenie vôd,

— menšie znečistenie ovzdušia,

— menšie emisie skleníkových plynov a nízka spotreba elektriny.

Okrem toho môže výrobca k environmentálnej značke pridať aj vyhlásenie o minimálnom obsahu recyklovanej vlákniny.

Technická príloha, definície, požiadavky na skúšky a dokumentáciu

Ukazovatele celkovej emisie

Obdobie merania a vyhodnocovania objemov emisií sa musí zakladať na výrobe počas 12 mesiacov. V prípade novej alebo prebudovanej prevádzky sa musia merania zakladať najmenej na období 45 bezprostredne po sebe nasledujúcich dní štandardnej prevádzky závodu. Merania musia byť reprezentatívne pre príslušné časové obdobie.

Ak sa výrobok vyhotoví z buničiny rozličnej kvality, emisné hodnoty z výroby buničiny sa vypočítajú ako vážené priemery celého objemu použitej buničiny. Celková emisia sa vypočíta spočítaním emisií z výroby buničiny a emisií z výroby tissue papiera.

Merania vykonajú akreditované laboratóriá alebo nezávislé skúšobné ústavy podľa normy EN 45001.

Laboratórium výrobcu buničiny alebo výrobcu papiera však môže mať však oprávnenie na výkon analýz vypúšťaných látok, ak sa splní jedna z nasledujúcich podmienok:

— príslušné zákonné orgány akceptujú príslušné odbery vzoriek a merania uskutočnené v tomto laboratóriu, alebo

— výrobca má systém kvality, ktorý pozostáva z dohľadu nad odberom vzoriek a nad analýzami a je certifikovaný podľa ISO 9001 alebo ISO 9002, alebo

— dané laboratórium je úradne schváleným laboratóriom s označením „GLP“ (good laboratory practice), teda laboratórium dodržiavajúce správnu laboratórnu prax.

Merania emisií do vody sa musia uskutočniť na vzorkách nefiltrovanej a neusadenej vody, a to buď po jej použití v papierni, alebo na mieste výpuste, kde voda vteká do verejnej kanalizácie pred čistením vo verejnej čistiarni odpadových vôd. V druhom prípade sa hodnota meraná pred verejnou čistiarňou odpadových vôd zníži o faktor, ktorý zodpovedá priemernej redukcii v čistiarni odpadových vôd. Hodnoty namerané vo vode vstupujúcej do papierne sa môžu odpočítať z emisií vytvorených výrobou a opúšťajúcich papiereň.

COD sa meria v súlade s ISO 6060, druhé vydanie z roku 1989.

AOX sa meria v súlade s ISO 9562.

Ostatné skúšobné metódy sa môžu akceptovať, ak ich ekvivalenciu potvrdí príslušný orgánom, ktorý posudzuje žiadosť (napríklad, ak je ekvivalencia určená pomocou kalibračnej krivky na hodnotu 95 % významnosti).

AOX sa meria v procesoch, kde sa používajú zlúčeniny obsahujúce chlór na bielenie buničiny. To znamená, že AOC sa nemusí merať:

— v odpadových vodách z neintegrovanej výroby papiera alebo

— v odpadových vodách z výroby buničiny bez bielenia alebo

— keď sa bielenie uskutočňuje pomocou látok bez chlóru.

Oxidy síry

Žiadateľ musí poskytnúť bilanciu emisií zlúčenín síry do ovzdušia. Táto bilancia musí obsahovať všetky emisie, ktoré sa vyskytujú počas výroby buničiny a papiera okrem tých, ktoré súvisia s výrobou elektriny. Merania musia obsahovať zhodnocovacie kotly, vápenky, kotly na výrobu pary a pece na spaľovanie silne zapáchajúcich plynov, ak sú funkčné. Difúzne emisie sa musia vypočítať.

Oxid uhličitý

Žiadateľ musí poskytnúť bilanciu emisií oxidu uhličitého do ovzdušia. Táto bilancia musí obsahovať všetky zdroje neobnoviteľných palív počas výroby buničiny a papiera vrátane emisií z výroby elektriny v energetickej sieti. Emisné faktory z tabuľky 2 sa použijú pri výpočte C02 fosílnych emisií z palív.







Tabuľka 2 Ekvivalenty CO2, fosílny z neobnoviteľných palív Palivo CO2, fosílny emisia Jednotka Uhlie 95 g CO2, fosílny /MJ Ropa 73 g CO2, fosílny /MJ Palivový olej 1 74 g CO2, fosílny /MJ Palivový olej 2-5 77 g CO2, fosílny /MJ Benzín (motorový) 69 g CO2, fosílny /MJ Zemný plyn 56 g CO2, fosílny /MJ Elektrina zo siete (1) 400 g CO2, fosílny /MJ (1) Európsky priemer

V prípade elektriny zo siete hodnota uvedená v tabuľke sa použije vo všetkých výrobných závodoch v Európskej únii. Ak sa elektrina vyrobí mimo Európskej únie, môže žiadateľ predložiť dokumentáciu, v ktorej sa určí priemerná hodnota dodávateľov elektriny, a použiť túto priemernú hodnotu namiesto hodnoty, ktorá je uvedená v tabuľke.

Lesné hospodárstvo — pozri kritérium 3

Nebezpečné chemické zlúčeniny

Žiadateľ musí predložiť vyhlásenie od každého dodávateľa buničiny, že pri bielení buničiny nebol ako plyn použitý chlór.

Žiadateľ musí predložiť vyhlásenie od každého dodávateľa buničiny, že etoxyláty alkylfenolu alebo iné deriváty z alkyfenolu neboli použité v procese odstraňovania tlačiarenskej černe a ostatných farbiacich komponentov.

Žiadateľ musí predložiť zoznam výrobkov použitých vo výrobe papiera na dosiahnutie pevnosti za mokra konečného výrobku. Zoznam musí obsahovať názov značky výrobku, oblasť použitia a meno, adresu a telefónne číslo dodávateľa. Okrem tohto zoznamu žiadateľ predloží vyhlásenie o obsahu chlórorganických látok, ako je epichlórhydrín (ECH), 1,3-dichlóro-2-propanol a trimonochlóro-1,2-propándiol (MCPD), ktoré sú klasifikované ako nebezpečné pre životné prostredie alebo zdravie podľa smernice Rady 67/548/EHS.

Odpadové hospodárstvo — pozri kritérium 5

Bezpečnosť výrobku

Výrobca tissue papiera musí poskytnúť doklad o výsledkoch skúšok hotového tissue papiera na formaldehyd, glyoxal, PCB, protislizových prostriedkov, látok proti mikróbom, farbív a optických zjasňovačov.







Tabuľka 3 Amíny uvedené v kritériu 6 Amín Číslo CAS 4-(fenyldiazenyl)anilín 60–09–3 2-metoxyanilín 90–04–0 bifenyl-4-ylamín 92–67–1 benzidín 92–87–5 4-chlór-2-metylanilín 95–69–2 2-naftylamín 91–59–8 2-metyl-4-(2-metylfenyldiazenyl)anilín 97–56–3 2-metyl-5-nitroanilín 99–55–8 4-chlórnanilín 106–47–8 4-metoxybenzén-1,3diamín 615–05–4 4,4'-metyléndianilín 101–77–9 3,3'-dichlórobenzidín 91–94–1 3,3'-dimetoxybenzidín 119–90–4 3,3'-dimetylbenzidín 119–93–7 2,2'-dimetyl-4,4'-metyléndianilín 838–88–0 2-metoxy-5-metylanilín 120–71–8 2,2'-dichlór-4,4'-metyléndianilín 101–14–4 4-4'-oxydianilín 101–80–4 4-4'-sulfándiyldianilín 139–65–1 o-toluidín 95–53–4 4-metylbenzén-1,3-dianilín 95–80–7 2,4,5-trimetylanilín 137–17–7 2,4-xylidín 95–68–1 4,6-xylidín 87–62–7

Funkčná spôsobilosť

Žiadateľ musí poskytnúť dôkazy, ktoré preukazujú, že výrobok je funkčne spôsobilý. Takýto dôkaz môže obsahovať údaje z vhodných skúšobných metód podľa ISO alebo CEN, ale môžu to byť rovnako aj skúšobné postupy používané v danom štáte alebo výrobcom. Podrobnosti o skúšobných postupoch sa musia predložiť spolu so žiadosťou.